NARIADENIE KOMISIE (ES) č. 2205/2004
z 21. decembra 2004,
ktorým sa mení a dopĺňa nariadenie (ES) č. 3199/93 o vzájomnom uznávaní postupov pri úplnej denaturácii liehu na účely výnimky zo spotrebnej dane
KOMISIA EURÓPSKYCH SPLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 92/83/EHS z 19. októbra 1992 o harmonizácii štruktúr spotrebnej dane na lieh a alkoholické nápoje (1), a najmä na jej článok 27 odsek 4,
so zreteľom na stanovisko Výboru pre spotrebnú daň,
keďže:
(1)
Podľa článku 27 ods. 1 písm. a) smernice 92/83/EHS sa od členských štátov žiada, aby udelili výnimku zo spotrebnej dane na lieh, ktorý bol úplne denaturovaný v súlade s požiadavkami akéhokoľvek členského štátu, ak boli takéto požiadavky riadne oznámené a prijaté v súlade s podmienkami, ktoré stanovujú odseky 3 a 4 tohto článku.
(2)
Taliansko oznámilo určité zmeny v postupoch denaturácie povolené nariadením Komisie (ES) č. 3199/93 (2).
(3)
Komisia 26. novembra 2003 sprostredkovala uvedené oznámenie ostatným členským štátom.
(4)
Ani Komisia, ani žiadny členský štát nežiadali, aby bola táto záležitosť predložená Rade v predpísanom termíne, Rada je podľa článku 27 ods. 4 smernice 92/83/EHS povinná povoliť zmeny postupov denaturácie oznámené Talianskom s účinnosťou od 26. januára 2004.
(5)
Malo by sa preto podľa toho zmeniť a doplniť nariadenie (ES) č. 3199/93,
PRIJALA TOTO NARIADENIE:
Článok 1
Odsek v prílohe k nariadeniu (ES) č. 3199/93, ktorý sa týka Talianska, sa nahrádza nasledujúcim:
„Taliansko
Etylalkohol, ktorý sa má denaturovať, musí mať obsah etylalkoholu aspoň 83 % objemu a silu meranú alkoholmetrom ES aspoň 90 % objemu. Na bezvodý hektoliter pridať:
a)
125 gramov tiofénu;
b)
0,8 gramov denatonium benzoanu;
c)
3 gramy CI reaktívnej červenej 24 (červené farbivo), roztok pri 25 % w/w;
d)
2 litre metyletylketónu.
Na to, aby sa zabezpečila úplná rozpustnosť všetkých zložiek, denaturačná zmes sa musí pripraviť v menej než 96 % obj. etylalkohole meraného alkoholmetrom ES.
Denaturácia sa dosiahne látkami vymenovanými pod písmenami a), b) a d). Tiofén a denatonium benzoan zmenia organoleptické vlastnosti výrobku a znemožnia jeho požitie, kým metyletylketón s bodom varu (79,6 °C), ktorý sa približuje k bodu varu etylalkoholu (78,9 °C), je ťažké eliminovať, ak sa nepoužije nehospodárna technológia. To uľahčuje kontroly finančnými úradmi pri zistení možného zneužitia.
Účelom C.I. reaktívnej červenej 24 je pridať výrobku charakteristickú červenú farbu, ktorá umožňuje jeho okamžitú identifikáciu.“
Článok 2
Toto nariadenie nadobúda účinnosť v deň jeho uverejnenia v Úradnom vestníku Európskej únie.
Toto nariadenie je záväzné vo celom rozsahu a priamo uplatniteľné vo všetkých členských štátoch.
V Bruseli 21. decembra 2004